Morten Homann (SF), 2005-12-01:
Jeg vil godt sige tak for behandlingen og så selvfølgelig starte med at sige tak til Socialdemokraternes og Enhedslistens ordførere for, hvad jeg hører som støtten til det, der er selve forslaget, nemlig at vi skal have lavet en huslejereform for den almene sektor, som giver lavere husleje.
Jeg vil som svar på Enhedslistens ordførers spørgsmål bare sige, at det hele tiden har været SF's holdning, at man skulle erstatte realkreditforeningslån med statslån, simpelt hen af den grund, at staten i forvejen i virkelighedens verden garanterer for lånene, og derfor er det jo bare et fordyrende mellemled, at man også skal betale for, at et realkreditinstitut skal administrere det.
Der kan man lige så godt gå den direkte vej og sørge for, at lejerne sparer de penge.
Det er bare lige til den tekniske side af sagen.
Som sagt har det ikke været SF's hensigt, at det her skulle være en model, som var take it or leave it.
Det var et udspil til, hvordan man kunne gøre det og illustrere, at man faktisk her og nu kunne få noget, der ligner 25 pct. lavere husleje i nyere almene boliger, uden at det kostede staten noget som helst.
Hvad har så været regeringens svar – og Dansk Folkepartis og Det Radikale Venstres?
Det har været, at vi i første række skulle vente og se.
Vi skulle lade et nyt råd eller et nyt nævn, en ny arbejdsgruppe, se på tingene, og så måtte de på et tidspunkt komme frem med et resultat, og så måtte vi se, hvad der skulle ske.
Det synes jeg er et meget sølle svar at give til de lejere i den almene sektor, som jo her kan se, at de betaler 25 pct. for meget i husleje, og at man, uden at det kostede staten noget, kunne nedsætte deres huslejer.
Det er sådan set det, der er det grundlæggende spørgsmål: Ønsker man, at lejerne i den almene sektor skal bo billigere med alle de positive effekter, det har for ligheden i samfundet, for sammensætningen af beboere i den almene sektor og for valgmulighederne for borgere i det her land, eller ønsker man det ikke?
Der må jeg sige, at jeg måber lidt over, at der er et flertal i Folketinget, som tilsyneladende ikke ønsker, at man skal sætte ind for at få huslejen i den almene sektor sat ned.
Man kan heller ikke holde denne her debat helt ude fra debatten om, hvad der skal ske med Landsbyggefonden, hvor der er et flertal bestående af Dansk Folkeparti, De Radikale og regeringen, som har besluttet, at man vil inddrage yderligere godt og vel 2 mia. kr. af Landsbyggefondens penge, de penge, som de almene lejere har sparet op, ud over de godt 5,5 mia. kr., man har inddraget før.
Jeg synes simpelt hen, det er så uforskammet, at man stiller det op på den måde, over for de mennesker, som knokler og hver måned betaler deres husleje og heraf også den andel på omkring 20 pct., som går til Landsbyggefonden.
De skal ikke alene spare sammen til at sørge for, at deres boliger kan renoveres, og at man kan rette op på byggesjusk osv.
nej, de skal også betale M025S17191783tojo.fm Page 1779 Friday, February 10, 2006 12:33 PM for, at der er langfingrede partier i det her Folketing, som vil gå på strandhugst i deres opsparede midler.
Det synes jeg simpelt hen er uforskammet, og jeg synes, at det er blevet udstillet mere tydeligt, end jeg tror jeg har nerver til i den her debat, at der åbenbart ingen skrupler er hos de partier over, hvor mange af lejernes penge man tager.
Men forslaget her kan om ikke andet stå som en illustration af, at det kan lade sig gøre, og det kan stå som en illustration af, at der i hvert fald er en del af det her Folketing, som ønsker, at man skal betale mindre for at bo til leje i den almene sektor, og har vist, at det kan lade sig gøre, uden at det koster staten yderligere penge.